b'\n_START_ARTICLE_\nMetabolinen oireyhtym\xc3\xa4\n_START_SECTION_\nHoito\n_START_PARAGRAPH_\nHoidossa pyrit\xc3\xa4\xc3\xa4n ensisijaisesti vaikuttamaan el\xc3\xa4m\xc3\xa4ntapoihin, koska metabolisesta oireyhtym\xc3\xa4st\xc3\xa4 k\xc3\xa4rsivist\xc3\xa4 potilaista puolet on ylipainoisia. Laihduttaminen parantaa veren rasva- ja sokeriarvoja v\xc3\xa4hent\xc3\xa4en samalla syd\xc3\xa4men kuormitusta ja alentaen verenpainetta. Liikunnan lis\xc3\xa4ksi ruokavalio on t\xc3\xa4rke\xc3\xa4 osa metabolisen oireyhtym\xc3\xa4n hoitoa. Hoidon kannalta parhaasta ruokavaliosta ei ole yksimielisyytt\xc3\xa4: kaikki energiansaantia v\xc3\xa4hent\xc3\xa4v\xc3\xa4t ruokavaliot johtavat laihtumiseen. Tyypillisesti suositeltu ruokavalio on v\xc3\xa4h\xc3\xa4rasvainen ja runsaskuituinen. Enenev\xc3\xa4ss\xc3\xa4 m\xc3\xa4\xc3\xa4rin kiinnitet\xc3\xa4\xc3\xa4n kuitenkin huomiota vihannesten ja kasvisten nauttimiseen sek\xc3\xa4 ravinnon hiilihydraattien m\xc3\xa4\xc3\xa4r\xc3\xa4\xc3\xa4n ja laatuun (vain kohtuullisesti sokeria ja sokeristuvia hiilihydraatteja, kuten sokeripitoisia elintarvikkeita, jauhoja, ryynej\xc3\xa4, puuroa, leip\xc3\xa4\xc3\xa4, pullaa, riisi\xc3\xa4 tai perunaa). Liikunta ja ruokavalio edist\xc3\xa4v\xc3\xa4t laihtumista ja kohentavat veren rasva- ja sokeriarvoja. Suolan k\xc3\xa4ytt\xc3\xb6\xc3\xa4 tulee my\xc3\xb6s v\xc3\xa4hent\xc3\xa4\xc3\xa4._NEWLINE_Tupakoinnin lopettaminen on t\xc3\xa4rke\xc3\xa4\xc3\xa4, koska se lis\xc3\xa4\xc3\xa4 samojen sairauksien riski\xc3\xa4 kuin metabolinen oireyhtym\xc3\xa4. Alkoholin k\xc3\xa4yt\xc3\xb6n tulisi olla kohtuullista._NEWLINE_El\xc3\xa4m\xc3\xa4ntapamuutoksilla on iso merkitys, koska niiden ep\xc3\xa4onnistuessa metabolisen oireyhtym\xc3\xa4n hoitoon kuuluu iso joukko l\xc3\xa4\xc3\xa4kkeit\xc3\xa4 yht\xc3\xa4 aikaa k\xc3\xa4ytettyn\xc3\xa4. Suurin osa kuitenkin joutuu turvautumaan l\xc3\xa4\xc3\xa4kehoitoon jossain vaiheessa, ja l\xc3\xa4\xc3\xa4kehoito on osoitettu hy\xc3\xb6dylliseksi oireyhtym\xc3\xa4n hoidossa._NEWLINE_L\xc3\xa4\xc3\xa4kkeellisess\xc3\xa4 hoidossa pyrit\xc3\xa4\xc3\xa4n hoitamaan verenpainetta sek\xc3\xa4 sokeri- ja rasva-arvoja, jos l\xc3\xa4\xc3\xa4kkeet\xc3\xb6n hoito ei yksin\xc3\xa4\xc3\xa4n riit\xc3\xa4. Kaikkien MBO-potilaiden l\xc3\xa4\xc3\xa4kitykseen olisi hyv\xc3\xa4 kuulua pieniannoksinen aspiriini, ellei sille ole vasta-aiheita. Lis\xc3\xa4ksi markkinoilla on uusia diabetesl\xc3\xa4\xc3\xa4kkeit\xc3\xa4, joilla voidaan vaikuttaa suoraan perusmekanismiin eli insuliiniherkkyyteen. Viel\xc3\xa4 ei ole kuitenkaan tarjolla juuri metabolisen oireyhtym\xc3\xa4n hoitoon tarkoitettua l\xc3\xa4\xc3\xa4kett\xc3\xa4. T\xc3\xa4m\xc3\xa4n takia metabolisen oireyhtym\xc3\xa4n vuoksi voi joutua sy\xc3\xb6m\xc3\xa4\xc3\xa4n jopa viitt\xc3\xa4 eri l\xc3\xa4\xc3\xa4kett\xc3\xa4: veren hyytymiseen vaikuttavaa l\xc3\xa4\xc3\xa4kityst\xc3\xa4, ja lis\xc3\xa4ksi verenpaine, kolesteroli, diabetes ja lihavuus voivat jokainen vaatia oman l\xc3\xa4\xc3\xa4kkeen._NEWLINE_Jos riitt\xc3\xa4vi\xc3\xa4 hoitotuloksia painon hallinnassa ei laihduttamisen avulla huolimatta ole saatu, voidaan laihduttamiseen k\xc3\xa4ytt\xc3\xa4\xc3\xa4 harkituissa tapauksissa l\xc3\xa4\xc3\xa4kkeit\xc3\xa4. Laihduttaminen on olennainen osa metabolisen oireyhtym\xc3\xa4n hoitoa, ja pienikin painonpudotus ja liikunnan lis\xc3\xa4\xc3\xa4minen v\xc3\xa4hent\xc3\xa4\xc3\xa4 sairastumisriski\xc3\xa4 liit\xc3\xa4nn\xc3\xa4istauteihin, kuten syd\xc3\xa4ninfarktiin.'